U-I-44/11
Natisni
Opravilna št.:
U-I-44/11
Datum odločitve:
22. 3. 2011
ECLI:
ECLI:SI:USRS:2011:U.I.44.11
Akt:
Zakon o dedovanju (Uradni list SRS, št. 15/76, 23/78, in Uradni list RS, št. 67/01) (ZD), 1. odst. 133. čl.
Izrek:
Pobuda za začetek postopka za oceno ustavnosti prvega odstavka 133. člena Zakona o dedovanju (Uradni list SRS, št. 15/76, 23/78, in Uradni list RS, št. 67/01) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Borut Marinič, Križevci pri Ljutomeru
Datum vloge:
1. 3. 2011
Vrsta odločitve:
sklep
Vrsta rešitve:
zavrženje
Dokument:
US29384
Dokument v PDF obliki:
U-I-44-11.pdf
127 KB
Prenesite datoteko
U-I-44/11-4
22. 3. 2011
S K L E P
Ustavno sodišče je v postopku za preizkus pobude Boruta Mariniča, Križevci pri Ljutomeru, na seji 22. marca 2011
sklenilo:
Pobuda za začetek postopka za oceno ustavnosti prvega odstavka 133. člena Zakona o dedovanju (Uradni list SRS, št. 15/76, 23/78, in Uradni list RS, št. 67/01) se zavrže.
Obrazložitev
1. Pobudnik izpodbija v izreku tega sklepa navedeno zakonsko določbo, skladno s katero se lahko dedič odpove dediščini z izjavo, ki jo poda sodišču do konca zapuščinske obravnave. Zatrjuje, da je v neskladju s 25. členom Ustave. Svoj pravni interes utemeljuje s sklicevanjem na pravnomočen sklep o dedovanju, ki ga tudi prilaga. Pojasnjuje, da je zoper navedeni sklep v zapuščinskem postopku vložil pritožbo, ker se ni strinjal z obsegom zapuščine oziroma ugotovitvijo njene vrednosti. Trdi, da se je lahko šele po seznanitvi z odločitvijo pritožbenega sodišča v zvezi s spornim vprašanjem odločil, ali naj dediščino sprejme ali ne. S tem, ko ga izpodbijana zakonska določba sili k predhodni odločitvi, naj bi nedopustno omejevala njegovo pravico do pritožbe. Pobudnik predlaga Ustavnemu sodišču, naj do končne odločitve o pobudi zadrži izvršitev pravnomočnega sklepa o dedovanju.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana zakonska določba ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijane zakonske določbe. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik